Predkladacia  správa

Materiál „Návrh harmonogramu zverejňovania výziev na predkladanie projektov v rámci Sektorového operačného programu Priemysel a služby na rok 2005“ (ďalej len „Návrh harmonogramu zverejňovania výziev“) je vypracovaný nadväzne na uznesenie vlády SR č. 437 z 13. mája 2004 k Správe o pripravenosti SR na čerpanie predvstupových nástrojov, Kohézneho fondu a štrukturálnych fondov k 30.4.2004. Týmto uznesením bolo uložené podpredsedovi vlády a ministrovi hospodárstva, ministrovi výstavby a regionálneho rozvoja, ministrovi práce, sociálnych vecí a rodiny,  ministrovi pôdohospodárstva, ministrovi školstva a ministrovi životného prostredia, predložiť na rokovanie vlády Slovenskej republiky plán výziev na predkladanie projektov, ktoré budú príslušné ministerstvá zverejňovať v roku 2005.

Nakoľko v pôvodnom termíne, v ktorom mal byť harmonogram zverejňovania výziev v rámci Sektorového operačného programu Priemysel a služby na rok 2005 predložený, prebiehalo a v súčasti stále prebieha hodnotenie a výber projektov, požiadal podpredseda vlády a minister hospodárstva listom č. 3078/2004-001 z 30. novembra 2004 predsedu vlády SR o odklad termínu. Súhlasné stanovisko pre odklad termínu na február 2005 zaslal predseda vlády Slovenskej republiky listom č. 12878/2004/KPV OSV zo dňa 13. decembra 2004.

Predložený materiál obsahuje harmonogram výziev pre Sektorový operačný program Priemysel a služby na rok 2005 pripravený riadiacim orgánom v spolupráci so sprostredkovateľskými orgánmi pod riadiacim orgánom.

Materiál nemá žiadny finančný, ekonomický, environmentálny vplyv ani vplyv na zamestnanosť a podnikateľské prostredie. Vzhľadom na jeho informatívny charakter, nebol materiál v zmysle časti 3.1.5. Metodického pokynu na prípravu a predkladanie materiálov na rokovanie vlády SR predmetom medzirezortného pripomienkového konania.